དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་དྲང་སྲོང་ཆེན་པོ་རིག་པའི་ཡེ་ཤེས་ལགས།།ཡན་ལག་དང་པོ་མགོ་ལ་མཚོན་ཕོག་ན།།དེ་ལ་རྟགས་དང་བཅོས་ཐབས་ཇི་ལྟར་བགྱི།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པ་དང་།དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།ཡན་ལག་ལྔ་ལ་གཅེས་པ་མགོ་བོ་ཡིན།།དེ་ལ་གནས་ལུགས་ཕོག་ས་བརྟག་པའི་ཐབས།།བཅོས་པའི་ཐབས་དང་ལོག་གནོན་ལྔ་ཡིས་བསྟན།།དང་པོ་མི་རིགས་མགོ་དབྱིབས་བསྟན་པ་དང་།།ཤ་རུས་ཀླད་པ་རྩ་ཡི་གནས་ལུགས་བསྟན།།མི་རིགས་རླུང་མཁྲིས་བད་ཀན་ལྡན་འདུས་བདུན།།མགོ་དབྱིབས་སྤྱི་རིང་ལྟག་འབུར་སོགས་ཀ་དང་།།གྲུ་བཞི་ཟླུམ་པོ་འཕྲེད་ཉལ་སྤྱི་ལེབ་བོ།།དེ་དག་ཀླད་པ་རུས་པ་རིམ་བཞིན་ངན།།དེ་བཞིན་རྣམ་པ་གཟེར་རྩ་མང་བར་བཤད།།ཀླད་པ་རྒྱ་མཚོའི་གནས་ལུགས་བསྟན་པ་ནི།།ཤ་ཀླད་མར་ཀླད་བུང་ཚང་ཀླད་པ་དང་།།ཕྲུམ་ཀླད་ཞོ་ཀླད་འོ་ཀླད་ཆུ་ཀླད་བདུན།།མི་རིགས་མགོ་ཡི་དབྱིབས་དང་ཀླད་པ་སྦྱར།།དེ་དག་རིམ་པས་གོང་མ་བཟང་བར་འདོད།།རྒྱ་དར་སྨུག་ལ་དངས་པ་གླ་ཧེལ་ཙམ།།རྩ་ཡི་དྲ་བར་གཏུམས་ནས་གནས་པ་ཡིན།།འོན་ཀྱང་མགོ་རིལ་མིག་ནག་མཚུལ་པ་ཉེག།སྣབས་ལུད་ཉུང་ཞིང་གཡང་ཆུ་རྨ་ལ་བཟང་།།མཚོན་ཕོག་དུས་ན་འགྱེལ་བུབ་ཟ་ཟི་མེད།།མི་སྐྱུག་མི་ལྐུག་འཆལ་མེད་བཟང་རྟགས་ཡིན།།དེ་ལྡོག་ཞོ་དང་འོ་མ་ཆུ་ཀླད་འབྱུང་།།ཀླད་ཁྱིམ་རུས་པའི་གནས་ལུགས་བསྟན་པ་ནི།།ཕོ་རུས་མོ་རུས་མ་ནིང་རུས་པ་གསུམ།།དེ་ལ་སྒང་དང་རྩིབས་དང་མཐའ་རུ་འགྱུར།།ཕོ་རུས་གདུང་མཐུག་ལྷ་བ་ཆུང་ལ་མཁྲེགས།།མོ་རུས་ལྷ་གདུང་སྙོམས་ཤིང་སྲབ་ལ་མཉེན།།མ་ནིང་རུས་པ་ལྷ་བ་ཆེ་ལ་གསོབ།།ལྟག་པ་སྨིན་དཀྱིལ་སོར་བཞི་ཞུར་པོ་སྒང་།།རུས་པ་མཐུག་མཁྲེགས་སྐྲོན་ལ་ལྷ་བ་ཆེ།།དེ་ཡི་གཡས་གཡོན་སོར་བཞི་རུས་པའི་རྩིབས།།གོང་བས་སྲབ་ལ་ལྷ་གདུང་སྙོམས་པ་ཡིན།།དེ་ཡི་མཐའ་མ་རྣ་ལྟག་ལྷག་མ་རྣམས།།ལྷ་བ་ཆུང་ཞིང་སྲབ་ལ་སྐྲོན་པར་བཤད།།གཡོགས་པ་ཤ་ཡི་གནས་ལུགས་བསྟན་པ་ནི།།སྤྱི་གཙུག་ཤ་ནི་བཞག་སྒོར་འཁྱིལ་འདྲ་གཉན།།ལྟག་པའི་ཤ་ནི་ཉ་ལྡོང་ལྡངགཞིབས་འདྲ་གཉན།།མཚོགས་མའི་ཤ་ནི་གཞུ་ཤུལ་བཏང་འདྲ་གཉན།།མུར་གོང་ཤ་ནི་ལུག་མཁལ་བརྩེགས་འདྲ་གཉན།།དེ་ལས་གཞན་པ་མི་གཉན་འདག་གཡོགས་འདྲ།།འབྲེལ་བ་རྩ་ཡི་གནས་ལུགས་བསྟན་པ་ནི།།ཀླད་པའི་རྩ་དང་རུས་རྩ་ཤ་རྩ་གསུམ།།ཀླད་པའི་རྩ་ལ་འཚོ་བྱེད་དར་རྩ་དང་།།ཕྱི་ནང་གཞན་འབྲེལ་ཆུ་རྩ་གཉིས་སུ་བཤད།།དང་པོ་གཉན་གྱི་རེ་ཐག་རྣམ་པ་བཞི།།ཕྱི་ནང་རྒྱུག་པ་ཚངས་པའི་སྐུད་པ་འོ།།རེ་ཐག་བཞི་ནི་རྣ་བའི་ཕྱི་ནང་ན།།རྩེ་ནག་གཉིད་ལོག་གཉིས་ལས་གྱེས་པ་ཡི།།དར་སྟེང་ཤིང་ལོའི་འདབ་ལྟར་འབྲེལ་པར་གནས།།ཕྱི་ནང་རྒྱུག་པ་ལྟག་རུས་འབུར་པོ་ནས།།མཁུར་ཚོས་བྱུང་སྟེ་སླར་ལོག་ཀླད་པ་བླངས།།འདུས་སོ་གསུམ་འབྲེལ་སྲུབ་ལ་ཕྱི་ནང་བཙེམས།།ཚངས་པའི་སྐུད་པ་ཤ་རུས་ཀླད་པ་ཡི།།རྩ་གསུམ་འདུས་ཏེ་སྤྱི་བོའི་གཙུག་ན་གནས།།གཞན་དང་འབྲེལ་བའི་ཆུ་རྩ་ཕྱི་ནང་གཉིས།།ནང་རྩ་དར་གྱི་དཔྱང་ཐག་བཅུ་གསུམ་སྟེ།།རྗེ་ཞབས་ལས་བྱུང་སྐེ་ཡི་ནང་ནས་རྒྱུ།།དོན་ལྔ་སྣོད་དྲུག་བསམ་སེར་འབྲེལ་བ་ཡིན།།ཕྱི་རྩ་ལྟག་པའི་ཆུ་རྩ་སྦུ་གུ་ཅན།།ལྟག་ཟུར་སྤུ་འཁྱིལ་ཆུ་རྩ་འཇའ་བྱེད་གཉིས།།རྣ་ཤལ་འོག་གཤོང་རཏྣ་གཉིས་ཏེ་དྲུག།རྐང་ལག་རུས་ཚིགས་ཆུ་རྒྱུས་འབྲེལ་བ་ཡིན།།ཟ་འགྲམ་སྟེང་ན་སོ་རྩ་ལྡད་བྱེད་གཉིས།།རྐན་གྱི་དཀྱིལ་ན་འདོམ་རྩ་སུམ་མདོ་རིས།།ཉི་ཤུ་རྩ་གཉིས་ཆུ་རྩའི་གནད་དུ་བསྟན།།རུས་རྩ་མདུང་ཚུགས་འཕྲེད་ཉལ་འཁྱམ་པོ་གསུམ།།མདུང་ཚུགས་གཟེར་རྩ་གཙུག་དང་མཚོགས་མའི་སྒོ།།ལྟག་པའི་སྡུད་སྒོ་གཡས་གཡོན་གཉིས་ཏེ་གསུམ།།སྨིན་དཀྱིལ་གཉིས་དང་མཁུར་ཚོས་སྒོ་ལྔར་འབྱུང་།།དེ་ལས་གཞན་པ་མ་ངེས་གར་ཡང་སྲིད།།རུས་པ་ངན་ཞིང་གླིང་དང་རྩ་ཕུར་མང་།།འཕྲེད་ཉལ་རྣ་ལྟག་སྟེང་ནས་སོར་བཞི་ན།།བོན་པོའི་ཐོད་ཅེས་བྱ་བའི་ལྷ་རྩ་ཡོད།།འཁྱམ་པོ་བཞའ་ཁུག་ཁྱི་ཉལ་བྱི་སྡེར་གསུམ།།འདིར་གནས་ངེས་མེད་ལྷ་བའི་གསེབ་ན་གནས།།རུས་པ་བརྡར་ཚེ་བྱ་རས་སོད་པ་གཅེས།།ཤ་ཡི་རྩ་ལ་ངེས་དང་མ་ངེས་གཉིས།།ངེས་པ་ལྟག་ཟུར་ལྟག་རྩ་ནག་པོ་གཉིས།།རྣ་བའི་ཕྱི་རྒྱབ་མཚོན་གང་ཕྱི་ལྗོན་གཉིས།།རྣ་བའི་ནང་ངོས་ནང་ལྗོན་རྣམ་པ་གཉིས།།མུར་གོང་ཟུར་ན་ལྟག་རལ་འཁྱུག་རྩ་གཉིས།།དཔྲལ་བའི་དཀྱིལ་ན་གསེར་མདུང་དངུལ་མདུང་གཉིས།།མཚུལ་པའི་འགྲམ་ན་མཚུལ་རྩ་ནག་པོ་གཉིས།།མུར་གོང་གཤོང་ན་མཐོང་བྱེད་མིག་རྩ་གཉིས།།མུར་འགྲམ་སྟེང་ན་སོ་རྩ་འཕར་བ་གཉིས།།གཙུག་གི་ཕྱོགས་བཞིར་རེ་ཐག་རྣམ་པ་བཞི།།དེ་ལྟར་ཉི་ཤུ་ངེས་པར་བཤད་པ་ཡིན།།དོན་ལྔ་སྣོད་དྲུག་དབང་པོ་སྒོ་བཞིའི་རྩ།།གནས་ལ་ངེས་མེད་བརྟགས་ལ་ངོས་བཟུང་གཅེས།།གཉིས་པ་ཕོག་ས་བཟང་ངན་འབྲིང་པོ་གསུམ།།ངན་པ་སྡུད་སྒོ་བཞིར་ཕོག་འཆི་བའི་གནས།།ཆག་ཚབས་ཆེ་རུང་ཆུང་རུང་ངན་པ་ཡིན།།འཕྲེད་ཉལ་སྲུབས་སྟེང་མིག་ཕོར་མཁུར་ཚོས་དང་།།ཟ་འགྲམ་སྟེང་རྣམས་ཕོག་ས་འབྲིང་དུ་བཤད།།ཤ་རྩའི་སྟེང་དུ་ཆག་ཚབས་ཆུང་ན་ངན།།ཤ་དང་རུས་པ་ཀླད་པ་རྩ་ཡི་རིགས།།ཕྱི་བས་ནང་མ་ནང་མ་གཉན་པ་ཡིན།།ཕོག་ས་བཟང་བ་དཔྲལ་བ་རྭ་ལྡེབས་གཉིས།།ཆག་ཚབས་ཆེ་ཆུང་མེད་པར་བཟང་བ་ཡིན།།འདིར་མ་སྨོས་རྣམས་ཕོག་ས་འབྲིང་དུ་བཤད།།བརྟག་པའི་ཐབས་ལ་མཚོན་རྨ་ཕྱི་ཡུལ་གསུམ།།ཟུག་རྔུའི་མཚོན་ལ་མདའ་རྡོ་གྲི་དང་གསུམ།།མདའ་ལ་ཝ་ལུང་བཤོལ་བརྐོས་གཏམ་ཟུག་གསུམ།།གྲི་ལ་བཞོགས་དང་རྫོགས་དང་བཅད་པ་འོ།།རྡོ་ལ་གས་པ་ཆག་པ་འཐེམས་པ་གསུམ།།གས་ལ་སྦོམ་ཕྲ་རིང་ཐུང་རྣམ་པ་བཞི།།ཆག་པ་སྟེང་ཆག་འོག་ཆག་བཅས་ནས་ཆག།བཅས་པར་ཆག་ལ་ཞོམ་གྲུམ་རྡིབ་རྡོལ་བཞི།།འཐེམས་ལ་ཆེན་པོ་ཆུང་ངུ་འབྲིང་པོ་གསུམ།།དེ་དག་ལ་ཡང་རྣོ་ཕོག་རྟུལ་ཕོག་དང་།།ཉེ་ཕོག་རིང་ཕོག་ཤུགས་ཅན་ཤུགས་མེད་དང་།།ཕར་ཕོག་ཚུར་ཕོག་ལྗིད་ཅན་ལྗིད་མེད་བརྟག།ཚུར་ཕོག་ཉེ་དང་ཤུགས་ཆེ་ལྗིད་ཅན་དང་།།རྟུལ་ཕོག་རུས་དང་ཕྲད་པར་མ་གྱུར་ཀྱང་།།དེ་ལ་ཕལ་ཆེར་ཉེས་སྐྱོན་འབྱུང་བ་མང་།།རེག་མྱང་རྨ་ལ་བརྟག་པ་ཡོད་མེད་གཉིས།།རྨ་མེད་པ་ལ་འགྲམས་དང་ཆག་པ་